พระราชกำหนดถอนคืนเหรียญกษาปณ์ชนิดทองขาว ราคาห้าบาท ลักษณะเก้าเหลี่ยม พ.ศ. 2521
พระราชกำหนด
พระราชกำหนด
ถอนคืนเหรียญกษาปณ์ชนิดทองขาว
ราคาห้าบาท ลักษณะเก้าเหลี่ยม
พ.ศ. ๒๕๒๑
 

ภูมิพลอดุลยเดช ป.ร.
ให้ ณ วันที่ ๑๙ ตุลาคม
พ.ศ. ๒๕๒๑
เป็นปีที่ ๓๓
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรถอนคืนเหรียญกษาปณ์ชนิดทองขาว
ราคาห้าบาท ลักษณะเก้าเหลี่ยม

อาศัยอำนาจตามความในมาตรา
๒๖ แห่งธรรมนูญการปกครองราชอาณาจักร พุทธศักราช ๒๕๒๐ จึงทรงพระกรุณาโปรดเกล้าฯ
ให้ตราพระราชกำหนดขึ้นไว้ ดังต่อไปนี้

มาตรา ๑
พระราชกำหนดนี้เรียกว่า พระราชกำหนดถอนคืนเหรียญกษาปณ์ชนิดทองขาว
ราคาห้าบาท ลักษณะเก้าเหลี่ยม พ.ศ. ๒๕๒๑

มาตรา ๒[๑]
พระราชกำหนดนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

มาตรา ๓
ให้เหรียญกษาปณ์ชนิดทองขาว ราคาห้าบาท
ลักษณะเก้าเหลี่ยมซึ่งกระทรวงการคลังจัดทำและนำออกใช้ตามกฎกระทรวง ฉบับที่ ๑๔
(พ.ศ. ๒๕๑๕) ออกตามความในพระราชบัญญัติเงินตรา พ.ศ. ๒๕๐๑ และกฎกระทรวง ฉบับที่ ๑๙
(พ.ศ. ๒๕๑๖) ออกตามความในพระราชบัญญัติเงินตรา พ.ศ. ๒๕๐๑
ไม่เป็นเงินที่ชำระหนี้ได้ตามกฎหมาย

มาตรา ๔
ให้กระทรวงการคลังและสถาบันการเงินที่กระทรวงการคลังมอบหมายรับแลกเปลี่ยนเหรียญกษาปณ์ตามมาตรา
๓ กับธนบัตรหรือเหรียญกษาปณ์อื่นได้ตลอดไป

มาตรา ๕
ให้การกระทำความผิดฐานปลอมเงินตราตามประมวลกฎหมายอาญาเกี่ยวกับเหรียญกษาปณ์ตามมาตรา
๓ ซึ่งได้กระทำขึ้นก่อนวันที่พระราชกำหนดนี้ใช้บังคับยังคงเป็นความผิดต่อไป

มาตรา ๖
ให้รัฐมนตรีว่าการกระทรวงการคลังรักษาการตามพระราชกำหนดนี้


ผู้รับสนองพระบรมราชโองการ
พลเอก เกรียงศักดิ์
ชมะนันทน์
นายกรัฐมนตรี
หมายเหตุ
:- เหตุผลในการประกาศใช้พระราชกำหนดฉบับนี้ คือ
ด้วยปรากฏว่าได้มีผู้เห็นแก่ประโยชน์ส่วนตนทำปลอมเหรียญกษาปณ์ชนิดทองขาว
ราคาห้าบาท ลักษณะเก้าเหลี่ยม และนำออกใช้แพร่หลาย
เป็นเหตุให้เกิดความเดือดร้อนแก่ประชาชนผู้สุจริตที่รับเหรียญนั้นไว้
เพราะไม่สามารถจะใช้ชำระหนี้หรือแลกเปลี่ยนได้
การปลอมเหรียญกษาปณ์ดังกล่าวได้กระทำต่อเนื่องกันมา
แม้ทางราชการจะได้กวดขันจับกุมและดำเนินการเพื่อลงโทษอย่างเฉียบขาดมาโดยตลอดก็ไม่ทำให้จำนวนเหรียญปลอมลดลงได้
จนเป็นเหตุให้ประชาชนทั่วไปเกิดความระแวงไม่กล้ารับชำระหนี้ด้วยเหรียญกษาปณ์ชนิดทองขาวราคาห้าบาท
ลักษณะเก้าเหลี่ยม เพราะไม่แน่ใจว่าเหรียญใดเป็นเหรียญแท้หรือเหรียญปลอม
สถานการณ์เช่นนี้ถ้ามิได้แก้ไขหรือป้องกันให้ทันท่วงทีอาจจะก่อให้เกิดความปั่นป่วนขึ้นในหมู่ประชาชน
และเป็นภยันตรายต่อเศรษฐกิจของประเทศได้ สมควรถอนคืนเหรียญกษาปณ์ชนิดทองขาว
ราคาห้าบาท ลักษณะเก้าเหลี่ยม และเปิดโอกาสให้ประชาชนนำมาแลกได้ จึงจำเป็นต้องตราพระราชกำหนดนี้ขึ้น

ประกาศสำนักนายกรัฐมนตรี
เรื่อง การอนุมัติพระราชกำหนดถอนคืนเหรียญกษาปณ์ชนิดทองขาว ราคาห้าบาท
ลักษณะเก้าเหลี่ยม พ.ศ. ๒๕๒๑[๒]

ตามที่คณะรัฐมนตรีได้เสนอขอให้สภานิติบัญญัติแห่งชาติพิจารณาอนุมัติพระราชกำหนดถอนคืนเหรียญกษาปณ์ชนิดทองขาว
ราคาห้าบาท ลักษณะเก้าเหลี่ยม พ.ศ. ๒๕๒๑ นั้น ในคราวประชุมสภานิติบัญญัติแห่งชาติ
ครั้งที่ ๖๒ วันพุธที่ ๒๕ ตุลาคม ๒๕๒๑ ที่ประชุมลงมติอนุมัติ










วิมล/ผู้จัดทำ
๑๓ ธันวาคม ๒๕๕๖

วิชพงษ์/ตรวจ
๘ มกราคม ๒๕๕๗



[๑] ราชกิจจานุเบกษา
เล่ม ๙๕/ตอนที่ ๑๑๕/ฉบับพิเศษ หน้า ๑/๑๙ ตุลาคม ๒๕๒๑
[๒] ราชกิจจานุเบกษา
เล่ม ๙๕/ตอนที่ ๑๒๕/ฉบับพิเศษ หน้า ๙/๑๐ พฤศจิกายน ๒๕๒๑